തിരുവനന്തപുരം: ഭാസുര: ഗോത്രവര്ഗ വനിതാ ഭക്ഷ്യഭദ്രതാ കൂട്ടായ്മ തിരുവനന്തപുരം: ഗോത്രവര്ഗ മേഖലയില് ഭക്ഷ്യഭദ്രത ഉറപ്പുവരുത്തുന്നതിനും ഭക്ഷണാവകാശങ്ങളെക്കുറിച്ച് ഗോത്രവര്ഗ ജനതയെ ബോധവത്കരിക്കുന്നതിനുമായി സംസ്ഥാന ഭക്ഷ്യ കമ്മീഷന് ഗോത്രവര്ഗ വനിതാ ഭക്ഷ്യ ഭദ്രത കൂട്ടായ്മയ്ക്ക് രൂപം നല്കും. ആദ്യഘട്ടത്തില് സംസ്ഥാന വ്യാപകമായി 360 കൂട്ടായ്മകളാണ് രൂപീകരിക്കുന്നത്. സംസ്ഥാനതല ഉദ്ഘാടനം ഒക്ടോബര് 2 നടക്കും. വയനാട് ജില്ലയിലെ നൂല്പ്പുഴ പഞ്ചായത്തിലെ മോഡല് റസിഡന്ഷ്യല് സ്കൂളില് രാവിലെ 11ന് പട്ടിക ജാതി പട്ടിക വര്ഗ വികസന, ദേവസ്വം വകുപ്പ് മന്ത്രി കെ രാധാകൃഷ്ണന് ഓണ്ലൈനില് ഉദ്ഘാടനം നിര്വഹിക്കും. ആരോഗ്യവനിതാ ശിശുക്ഷേമ മന്ത്രി വീണാ ജോര്ജ് മുഖ്യപ്രഭാഷണം നടത്തും. ഭക്ഷ്യ പൊതുവിതരണ വകുപ്പ് മന്ത്രി ജി ആര് അനില് മുഖ്യാതിഥി ആയിരിക്കും. ഭാസുര അവകാശരേഖാ കൈമാറ്റം ഐ സി ബാലകൃഷ്ണന് എം.എല്.എ നിര്വഹിക്കും.